ฝ่ายค้าน มีมติไม่ขอเปิดสภาสมัยวิสามัญ แต่จะเสนอญัตติด่วนทันทีที่เปิดสมัยประชุมสภาฯ นัดแรก
นพ.ชลน่าน ศรีแก้ว หัวหน้าพรรคเพื่อไทย ในฐานะผู้นำฝ่ายค้านในสภาผู้แทนราษฎร แถลงผลการประชุมพรรคการเมืองฝ่ายค้าน ถึงการขอเปิดประชุมสภาสมัยวิสามัญว่า เนื่องจากมีพระราชกฤษฎีกาเรียกประชุมสภาสมัยสามัญ ครั้งที่ 2 ประจำปี 2565 ในวันที่ 1 พฤศจิกายนเป็นต้นไป ที่ประชุมพรรคร่วมฝ่ายค้าน จึงเห็นว่า การขอเปิดประชุมสภาสมัยวิสามัญ จึงไม่ดำเนินการขอเปิดวิสามัญแล้ว เพราะมีขั้นตอนการดำเนินการที่ต้องใช้เวลา และอาจไม่ทันการ ซึ่งในการประชุมสภาผู้แทนราษฎร ในวันที่ 3 พฤศจิกายนนี้ ฝ่ายค้าน จะเสนอญัตติด่วนด้วยวาจา เพื่อเสนอแนวทางการแก้ไขปัญหาน้ำท่วมและปัญหาเสพติด รวมถึงการครอบครองอาวุธของเจ้าหน้าที่รัฐ เพื่อรวบรวมข้อเสนอและแนวทางการแก้ไขปัญหา เสนอไปยังรัฐบาลแก้ปัญหาให้กับประเทศ โดยจะยังไม่ยื่นขอเปิดอภิปรายทั่วไปโดยไม่มีการลงมติตามรัฐธรรมนูญ มาตรา 152 ซึ่งฝ่ายค้าน จะพิจารณายื่นญัตติดังกล่าวอีกครั้ง หลังเสร็จสิ้นการประชุมเอเปคในช่วงกลางเดือนพฤศจิกายนนี้ แต่หากฝ่ายค้าน พบว่า มีมูลว่าจะเกิดการยุบสภาขึ้น ฝ่ายค้าน ก็จะรีบเร่งยื่นญัตติดังกล่าวทันที เพื่อตรวจสอบรัฐบาล ก่อนที่จะมีการเลือกตั้งนอกจากนี้ฝ่ายค้าน ยังดำเนินการฟ้องร้องดำเนินคดีฟ้องร้องดำเนินคดีเอาผิดกับนายกรัฐมนตรีและรัฐมนตรี ในประเด็นที่สืบเนื่องจากการอภิปรายไม่ไว้วางใจครั้งที่ผ่านมา โดยตั้งประเด็นการฟ้องร้องไว้ 16 เรื่อง มีบางส่วนได้ยื่นฟ้องไปแล้วและยังเหลืออีก 4 เรื่องที่อยู่ระหว่างการเตรียมข้อมูล เพื่อนำไปฟ้องร้องโดยเฉพาะประเด็น การปลดล็อค กัญชากันชง ที่อาจเข้าข่ายใช้นโยบายพรรคการเมืองโดยมิชอบด้วยกฏหมาย ซึ่งประเด็นนี้จะยื่นให้สำนักงานคณะกรรมการการเลือกตั้ง พิจารณาว่าจะเข้าข่ายยุบพรรคหรือไม่